นายกรัฐมนตรี ชมผลงานนวัตกรรมในนิทรรศการขับเคลื่อนไทยแลนด์ 4.0 พร้อมร่วมประชาสัมพันธ์การจัดกิจกรรม “โครงการเดินวิ่ง 125 ปี 6 แผ่นดิน 3 องค์สภานายิกาสภากาชาดไทย”
นายกรัฐมนตรี ชมผลงานนวัตกรรมในนิทรรศการขับเคลื่อนไทยแลนด์ 4.0 พร้อมร่วมประชาสัมพันธ์การจัดกิจกรรม “โครงการเดินวิ่ง 125 ปี 6 แผ่นดิน 3 องค์สภานายิกาสภากาชาดไทย”

 ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรี ชมตัวอย่างนวัตกรรมที่จะจัดแสดงในนิทรรศการขับเคลื่อนไทยแลนด์ 4.0 ด้วยวิทยาศาสตร์เทคโนโลยีและนวัตกรรม ” THAILAND 4.0 IN THE MAKING” ที่จะจัดขึ้นระหว่างวันที่ 21 – 25 พฤศจิกายนนี้ เพื่อแสดงผลงานทางวิทยาศาสตร์ เทคโนโลยี นวัตกรรมและการขับเคลื่อนยุทธศาสตร์ประเทศไทย 4.0 เช่น โครงการปรับปรุงคุณภาพน้ำ เพื่อใช้ในกระบวนการผลิต ผลิตภัณฑ์ของวิสาหกิจชุมชน ซึ่งจะช่วยลดต้นทุน การผลิตในระดับชุมชนได้มากจึงได้สั่งการให้กระทรวงมหาดไทยแจ้งให้ท้องถิ่นได้รับทราบ โดยให้กระทรวงวิทยาศาสตร์และเทคโนโลยีสนับสนุนในพื้นที่ 
นอกจากนี้ ยังได้ชมเครื่องมือ เดนทิสแกน ซึ่งเป็นเครื่องสแกนฟันแบบ 360 องศา ที่ผลิตโดยคนไทย ถือเป็นจุดเริ่มต้นของอุตสาหกรรมเครื่องมือทางการแพทย์ ซึ่งมีต้นทุนในราคาที่ประหยัด สำหรับผลิตภัณฑ์อื่น นายกรัฐมนตรีขอเป็นกำลังใจ ที่จะผลิตเพื่อใช้ประโยชน์ในประเทศจากนวัตกรรมของคนไทย แต่กำชับว่าจะต้องทำให้สามารถใช้งานได้จริงและใช้ประโยชน์ในเชิงพณิชย์ต่อไปได้
 
จากนั้น สภากาชาดไทย นำศิลปินนักแสดงมาประชาสัมพันธ์ งานเทียนส่องใจ เนื่องในวันเอดส์โลก ประจำปี 2561 เพื่อรณรงค์ให้คนไทย ระมัดระวังและป้องกันการติดเชื้อเอดส์ในไทย พร้อมติดริบบิ้นสีแดง เป็นสัญลักษณ์รณรงค์ให้กับนายกรัฐมนตรี  และโอกาสนี้นายกรัฐมนตรี กล่าวว่า เรื่องนี้ เป็นวาระสำคัญของโลก ซึ่งไทยได้รับคำชมจากองค์การอนามัยโลก หรือ WHO ในการแก้ปัญหาดังกล่าว โดยเฉพาะผู้ติดเชื้อรายใหม่และหวังให้เผยแพร่แนวทาง ประสบการณ์จากความสำเร็จ ไปยังประเทศอื่น
 
นอกจากนี้ สภากาชาดไทย ยังได้ประชาสัมพันธ์การจัดกิจกรรม “โครงการเดินวิ่ง 125 ปี 6 แผ่นดิน 3 องค์สภานายิกาสภากาชาดไทย” และเชิญชวนคนไทยร่วมบริจาคเงินผ่านธนาคารไทยพาณิชย์ ชื่อบัญชี สภากาชาดไทยเครื่องกระตุกหัวใจเพื่อคนไทยทุกคน สาขาสภากาชาดไทย เลขที่บัญชี 045-304670-2 ได้ตั้งแต่บัดนี้จนถึงวันที่ 2 เมษายน 2562 โดยนายกรัฐมนตรี ได้มอบเงินส่วนตัวเป็นจำนวน 1 หมื่นบาท เพื่อร่วมสมทบทุนด้วย ผู้จัดงานจึงได้กล่าวอวยพรขอให้นายกรัฐมนตรี มีหัวใจที่แข็งแรง